V. Veteška, podpredseda NR SR: (2006-04-19):
S. Husár, poslanec: Vážený pán predsedajúci, vážený pán podpredseda vlády, vážené kolegyne, kolegovia, dovoľte, aby som vám predložil krátky a pokúsim sa aj stručný pozmeňujúci návrh k vládnemu návrhu zákona, ktorým sa mení a dopĺňa zákon č. 105/2004 a 468/2002 Z. z. o výrobe a uvádzaní liehu na trh a to v konkrétnom znení. Bod 94 predmetného návrhu sa vypúšťa. Odôvodnenie. Súčasný platný zákon obsahuje opatrenia zabezpečujúce sledovanie a kontrolovanie pohybu liehu a tovarov obsahujúcich lieh do ich výroby až po konečnú spotrebu alebo vývoz s cieľom zabrániť tomu, aby lieh unikol zdaneniu, v ktoromkoľvek stupni jeho pohybu. Z tohto pohľadu potom daňový dozor zahrnutý v § 44 obsahuje oznamovacie a evidenčné povinnosti pre všetky podnikateľské subjekty, ktoré prichádzajú do styku s liehom a výrobkami z neho bez ohľadu, dovolím si to takto povedať, na adekvátnosť efektu k vynaloženej námahe na zabezpečenie plnenia týchto povinností. Už fungovanie súčasného mechanizmu kontroly obehu liehu a výrobkov z liehu je spojené pre predovšetkým podnikateľské subjekty so zaťažujúcimi povinnosťami, ktoré spočívajú v mesačnom predkladaní oznámení colnému úradu o jednotlivých pohyboch výrobkov z liehu, pričom efektívnosť uvedených povinností, ako som už uviedol, a výsledky z nich sú naozaj problematické, pretože v rámci obchodu sa nachádzajú už zdanené výrobky z liehu a preto k daňovému úniku v tejto oblasti prakticky nedochádza. Aj napriek tomu, že súčasne platný zákon o spotrebnej dani z liehu má zavedený náročný, nákladný kontrolný systém je podľa konštatovania zo strany povinných subjektov dodržiavaný. Prerokovaná novela zákona o spotrebnej dani z liehu zavádza do § 44 nové povinnosti, ktoré súčasná ani predchádzajúca právna úprava neobsahovala a ktoré stavajú podnikateľské subjekty pred často finančne mimoriadne náročné opatrenia. Mám tu na mysli predovšetkým jednoduchého živnostníka, ktorému pribudnutím ďalších nových povinností pomaly vyplýva povinnosť zaviesť pre tento druh evidencie jedného pracovníka. Zavádza sa režim nákupu spotrebiteľského balenia liehu konečnému spotrebiteľovi len na základe povolenia colného úradu, ktoré colný úrad vydá na základe žiadosti. Zavádza sa možnosť odňať povolenie, v dôsledku čoho prakticky je znemožnenie ďalšieho predaja spotrebiteľského balenia liehu v zmysle zákona o spotrebnej dani z liehu, čím sa tento režim dostáva do rozporu s podnikaním dotknutého subjektu z hľadiska jeho povolenej živnosti v zmysle živnostenského zákona. Povolenie vydáva colný úrad, pričom nie je stanovená miestna príslušnosť pre vydanie povolenia. Na rozdiel od predchádzajúcej právnej úpravy je zavedená povinnosť viesť evidenciu liehu v konkrétnom, zákonom určenom rozsahu. Povinnosť oznamovať colnému úradu množstvo liehu je zmenená z hľadiska rozsahu a obsahu oznamovanej skutočnosti a to v nadväznosti na vedenú evidenciu s tým, že bolo zrušené obmedzenie tejto oznamovacej povinnosti v prospech predávajúcich na priamu ľudskú spotrebu tak ako je to zakotvené v súčasnom platnom znení § 44. Vážené kolegyne, kolegovia, vzhľadom na tieto skutočnosti, ktoré poukazujú až na - dá sa povedať - neprimeraný zásah do postavenia podnikateľských subjektov najmä v oblasti obchodu, ale aj v súvislosti s problémami s aplikáciou navrhovaného ustanovenia § 44 zákona o spotrebnej dani z liehu v novom znení, tento návrh sa javí ako mimoriadne náročný a pre podnikateľskú sféru zároveň i nákladný. Efektívnosť stanoveného cieľa týmito opatreniami, ako som už uviedol,  je problematická. Preto považujem za omnoho - pre prax i pre sledovaný účel - jednoduchšie a účelnejšie ponechať znenie, doterajšie, znenie § 44 platného zákona o spotrebnej dani z liehu a práve toto sa rieši predkladaným pozmeňujúcim návrhom. Prosím vás o jeho podporu. Ďakujem.